– Den kom nærmere og nærmere, forteller Cathrine Lynne Poulsen.

Tidlig søndag morgen oppdaget hun en revunge som lusket på gårdsplassen til faren i Rogne i Valdres og gikk ut for å filme den.

SKVATT: Poulsen utbrøt et høyt «Au» da reven tok tak i foten hennes. Foto: Cathrine Lynne Poulsen

– Da den kom helt inn på plattingen kom samboeren min ut. Jeg spurte han om reven var farlig og det avkreftet han. Rett etterpå tok den tak i foten min, ler Poulsen.

I videoen kaller hun først på reven. Da den gikk til angrep skvatt hun kraftig og ropte høyt mens hun løp i dekning. Alt ble festet til film.

Nysgjerrige valper

IKKE UVANLIG: Revunger kan være nokså uredde, forteller Kari Toft. Foto: NRK

– Det er ikke uvanlig at revunger oppsøker folk og virker tamme, forteller programleder i «Ut i naturen», Kari Toft.

Ifølge Toft har mange revunger enda ikke utviklet frykt for mennesker, som de fleste voksne rever har.

– Når de er i den halvvoksne fasen er de nysgjerrige og litt dumdristige. Da er de veldig tillitsfulle og utforskende, forteller Toft.

UNGE: Reven var trolig en valp som lette etter mat. Foto: Cathrine Lynne Poulsen

Måtte til lege

Poulsen endte på legevakten etter den noe dramatiske hendelsen søndag morgen. Et sår på foten førte til at hun måtte ta stivkrampesprøyte.

SÅR: Et lite rift på foten vitner om den smådramatiske hendelsen søndag morgen. Foto: Cathrine Lynne Poulsen

– Det var skummelt. Vi ropte og løp inn da det skjedde. Da jeg oppdaget at jeg hadde klart å filme alt måtte vi bare le, forteller hun.

Mens Poulsen og samboeren ble skremt, ble reven stående igjen. Etter at hun la ut videoen på Facebook har hun fått mange tilbakemeldinger.

– Telefonen har ikke stått stille i hele dag, forteller hun.